Žibėčiai I

Žibėčiai I – kaimas Molėtų rajono savivaldybėje, 6 km nuo Skudutiškio, 12 km į šiaurės vakarus nuo Suginčių. Objektai:
 Dirvės kalnas (piliakalnis),
 senosios Žibėčių kapinaitės ir koplytstulpis su informacija apie kaimą,
 paminklai Palaimintajam Teofiliui Matulioniui jo senelio sodybos vietoje,
 Gedimino stulpai Lietuvos 100-mečiui prie senosios pieninės,
 kaimo kryžius,
 skulptūra Žibėčių angelas,
 Sachalino kalnai.

 Etimologija 

Kaimo pavadinimas pagal legendą kilęs nuo žiburio, naktimis degusio ant Dirvės kalno trobelės lange, kuris rodydavo kelią nakties keliautojams ir padėdavo nepaklysti nakties glūdumoje. O keliauninkai, pamatę šviečiantį žiburėlį, sakydavo – žiba čia žiburėlis, žybčioja.

 Istorija 

Žibėčiai pirmą kartą paminėti 1581 m. vasario 13 d. kai Lenkijos karalius ir Lietuvos didysis kunigaikštis Steponas Batoras pasirašė privilegiją, kuria savo broliui Gabrieliui Bekešui Skornatui padovanojo Ukmergės paviete esantį Alantos dvarą su jam priklausančiais Kristupiškių ir Kirdeikiškių dvareliais, Germaniškio (Armoniškio) ir Gelminiškio dvarus ir kaimus: Jėgžlius, Žibėčius, Spulius, Ruškonis, Pevernytę, Antaliežius, Trumponius, Laičius, žemes prie Salotės ežero, Gojų, Kibildžius, Vargulius, Dragužius su juose gyvenančiais valstiečiais. Kaimas minimas 1598 m. Alantos dvaro kaimų sąraše. XVI–XX a. priklausė Alantos parapijai.

 Gyventojai 

 Šaltiniai 

 Algimantas Satkūnas. Žibėčių istorijos. – Vilnius, 2008. – 65, p.: iliustr.
 Gintautas Šeikis. Alanta tarp Astikų ir Radvilų. Vengrų pėdsakai Alantos krašte XVI a. pabaigoje. – Voruta 2016 m. lapkričio 26 d. Nr. 11 (829).

Kategorija:Molėtų rajono savivaldybės gyvenvietės